Tiltalen lød på grov vold, da en 20-årig mand onsdag var i retten i Aalborg. Men det blev henført til almindelig vold og en dom på ni måneders fængsel. Manden dømmes for at have udsat en kvinde for vold over flere dage i sommers. Blandt andet har han bidt hende, slået hende med knytnæve i hovedet og sparket hende flere gange på kroppen. -	Han blev dømt for at have udsat hende for den mængde vold, der er beskrevet i anklagskriftet, siger anklager Kristina Frandsen og tilføjer, at manden dog blev frifundet for et enkelt bid og flere knytnæveslag. Trukket rundt i håret Ifølge anklageskriftet fandt volden sted i dagene 15.-21. juli i år på en adresse i en landsby i det sydøstlige Vendsyssel. Udover at have slået, bidt og sparket kvinden, er den 20-årige mand nu dømt for at tage kvælertag på hende med begge hænder og brændt hendes knæ med en cigaret. Han slæbte hende desuden rundt ved håret, så hun slog hovedet ind i et skab. Manden modtog dommen.

Referat:
Dommen blev ni måneders fængsel, da en ung mand onsdag var i retten for vold.